SKRIFTLIG FORESPØRGSEL E-0544/00

af Hiltrud Breyer (Verts/ALE) til Kommissionen

(28. februar 2000)

Om: Bohunice og Mochovce

Atomkraftværkerne Bohunice og Mochovce medfører ikke kun ukalkulerbare risici for den lokale befolkning. Tekniske uheld i reaktorblokken A1 i Bohunice i 1976 og 1977 har bevirket udslip af store mængder radioaktivt materiale og stedvis forurenet jordarealer i anlæggets omgivelser samt flodbredderne for de bække og floder, som befinder sig i afstrømningsområdet. Desuden sker der en fortsat forurening af grundvandet på grund af udslip fra utætte beholdere samt udslip af radioaktivt forurenet materiale efter oversvømmelse af deponeringsstedet.

Ved nyoprettelsen af den slovakiske tilsynsmyndighed (UJD) i januar 1993 blev kun tidligere medlemmer af atomkraftværket Bohunice, som var involveret i uheldet i Bohunice-A1, ansat i ledelsen.

1. Hvem er ansvarlig:

a) for at informere befolkningen i tilfælde af udslip af radioaktivt materiale i biosfæren og

b) kontrol med og fjernelse af skaderne fra kraftværksblokken A1?

2. Hvilket uafhængigt organ vil fremover sikre, at befolkningen informeres rettidigt og beskyttes mod skader på grund af kontamineret materiale?

3. På grund af hvilke informationer henholdsvis hvilken bedømmelse af situationen udsættes nedrivningen af A1 i atomkraftværket Bohunice stadig længere ud i fremtiden (sidste dato 2050)?

4. Hvilke af de omstillingsforanstaltninger, som efter aftale med brugerne er krævet i RISKAUDIT, er i blok 1 og 2 i atomkraftværket Mochovce dags dato endnu ikke gennemført?

5. Hvornår skal gennemførelsen af og kontrol med de resterende sikkerhedsforanstaltninger for blok 1 ske, og hvem skal være ansvarlig herfor?

6. Findes der udover UJD et uafhængigt kontrolorgan, der både er ansvarlig for de sikkerhedstekniske foranstaltninger og for strålingsbeskyttelse?

Svar afgivet på Kommissionens vegne af Günter Verheugen

(7. april 2000)

Den slovakiske regering har besluttet at tage reaktor 1 og 2 på kraftværket Bohunice V1 ud af drift i henholdsvis 2006 og 2008. Demonteringen af den gamle A1-reaktor på Bohunice er sat i værk. Der tages hensyn til anbefalinger fra internationale organisationer om at forbedre sikkerheden på Mochovce.

Ifølge Kommissionens oplysninger har uheldene på Bohunice A1 medført en forurening af jorden under og omkring værket. Den forurenede jord er blevet isoleret. Der føres fortsat kontrol med jord og vand i nærheden af værket.

I Slovakiet er det det selskab, der driver kernekraftværket, der øjeblikkeligt skal give den slovakiske tilsynsmyndighed (UJD) besked om enhver form for kernekraftuheld. Ifølge den internationale konvention om hurtig anmeldelse af kernekraftuheld, som Slovakiet har ratificeret, er den slovenske tilsynsmyndighed (UJD) ansvarlig for at informere befolkningen og nabolandene.

Slovenske Elektrarne, som driver Bohunice A1, er forpligtet til at demontere A1-reaktoren og har ansvaret herfor. Der er oprettet en demonteringsgruppe på 24 ansatte, der skal tage sig af denne opgave. UJD er ansvarlig for at overvåge demonteringsprocessen.

Demonteringen af A1-reaktoren er ikke udsat. Det er en lang proces. Første fase (fjernelse af affald) er i gang. Anden fase (demontering af det tekniske udstyr i reaktoren med undtagelse af reaktortanken) forventes afsluttet i 2010. Tredje fase (demontering af reaktortanken) forventes afsluttet i 2050.

Eksperter fra Fællesskabet har foretaget en undersøgelse af kernekraftværket Mochovce, der blev finansieret af PHARE-programmet for nuklear sikkerhed. Den indeholder anbefalinger om en række sikkerhedsforanstaltninger, som nu er gennemført. Undersøgelsen, som havde til formål at bringe praksis på Mochovce på højde med vestlige standarder, resulterede også i anbefalinger, der ikke vedrører sikkerheden, og som forventes gennemført i 2001. Slovenske Elektrarne er ansvarlig for at gennemføre anbefalingerne. UJD er ansvarlig for at overvåge gennemførelsen. Det er en uafhængig instans med ansvar for nuklear sikkerhed i Den Slovakiske Republik. Det slovakiske sundhedsministerium er ansvarlig for strålingsbeskyttelse. Tekniske inspektioner af enhver form for udstyr på et kernekraftværk, som ikke direkte vedrører sikkerheden, foretages under ansvar af arbejdstilsynet, der hører under det slovakiske arbejdsministerium.